किछ चिरैं चाननी चुकदे होई चन्न धारा परैं फिरकेआ तां उस बड़ोईआ पर परतिए न्हेर-गफारी छाई गेई। इस न्हेर गफारी च गिरझ ते गिरझन इक दुऐ दी गरमैछ च गुम्म हे, गिरझना नैं गिरझा गी अपना निग्घा नेहआ जफ्फा मारे दा हा ते गिरझ बी कोसे सुआद करी अपना आप बसारी बैठी दी ही। इस्सै हालती च उनैं पता निं कुसलै अक्खीं बंद कीतिआं, जेल्लै उंदी जाग खुल्ली तां धारा पर चन्ना दे थाहर धुपोला आई बेहई गेदा हा, चाननी थाह्‌र धुप्प खिल्लरी गेदी ही चार-चपासै। पैह्‌लैं जाग गिरझा दी खुल्ली ही ते फ्ही उस गिरझना गी बझालेआ हा, उट्‌ठना निं, धुप्पां सिरै पर आई गेदियां न। गिरझनै फंगैं गी बिंद लहाएआ ते ओहदी अक्खीं च अक्खीं पाइयै मस्काया, चाननी रात च तूं हूर सेहई हुन्नी।